Uzulu Usola Uhulumende Ngokufuna Ukusebenzisa iBiometric System Kukhetho
Nomanje lolu kuluhlelo oluhle, abantu bathi ngomumo wombuso okhona eZimbabwe lindlela ilakho ukusetshenziswa ekuqilibezeni kukhetho nguhulumende obusayo.
BULAWAYO — UHulumende weZimbabwe uphakathi kokuguqula imithetho lendlela zokuvota ezisebenzisa imitshina yakulezi nsuku eye Biometric Voting System kodwa uzulu ulokusola okuthize ngoba esithi ezomnotho welizwe azimanga kahle. Le yindlela esebenzisa isithupha kumbe inhlamvu zamehlo ukubonakalisa ukuthi umuntu sevotile njalo kangeke aphinde. UDokotela Gorden Moyo utshele abantu emhlanganweni wezokhetho oqoqwe zinhlanganiso zabasakhulayo ukuba ukusebenzisa imitshina yakulezi insuku kuhle nomanje uMongameli Robert Mugabe engabe esephume lamanye amacebo okuqila ngale indlela. Obona ngezokhetho kubandla leZAPU, uMnunzana Khutshwekhaya Nketa ubike ukuba iBio-metric system ingabe ilungile kodwa ukuphatheka kwamabutho kwezokhetho kulakho ukuphambanisa ukhetho oluhle ngoba bevame ukukhokhela ukuqiibezela kukhetho. UMsekeli kaMongameli we Peoples Democratic Party, uMnu. Sam Sipepa-Nkomo uchaze ukuba uyasola indlela uHulumemde asefuna ukusebenzisa imitshina yakulezi insuku khona ilizwe lingela mali, amandla kagesti esilela lemitshina yakulezi insuku yokuvota ingekho. Abanye bayakhonona ngohlelo uHulumende afuna ukuluqala besithi kungabalengozi ekulusebenziseni yena esehlulwa luhlelo olusetshenziswa okwamanje nomanje amanye amazwe aseke alusebenzisa. Osakhulayo uMbongeni Ncube, ubike ukuba kuyingozi ukuba uHulumende afune ukusebenzisa iBiometric voting system ngoba engabe eselendlela zokuqilibezela asephumelazo kuhlelo olutsha. Amazwe ambalwa ayalusebenzisa loluhlelo lokuvota nomanje amanye amazwe abalisa iNgilandi lamanye sebaluyekela babuyela ekuvotiseni okwakudala. Ingcwethi zithi njengoba umnotho weZimbabwe umi manzonzo okungabangela ukuba uhlelo lweBio-metric voting lungasebenzi kahle ngoba luyabiza imali enengi njalo okwamanje uHulumende wehluleka ukuholisa izisebenzi okungabangela ukuzithwalela amalahle ekhanda ngokufuna uhlelo olutsha khona kungela mali. Kodwa akhona amanye amazwe awangentshonalanga athembise ukuthi angaphathisa ilizwe ngemali yokusungula loluhlelo.